Horia Teodorescu, candidatul PSD la Consiliul Județean Tulcea/ Este cel care a gestionat de facto miliardul de euro pentru Delta Dunării/ Parchetul European anchetează cum au fost cheltuiți banii europeni/ La primărie, Dragoș Simion, actual viceprimar venit din Partidul Ecologist
Horia Teodorescu este candidatul PSD la Consiliul Județean Tulcea (CJT), au transmis social-democrații într-un comunicat de presă de vineri. Este fost deputat PSD (2008-2012) și de trei mandate șef al județului. Teodorescu va candida astfel în 9 iunie pentru al patrulea mandat de președinte al CJT.
- Citește și INVESTIGAȚIE Unde a ajuns miliardul de euro de la UE pentru Delta Dunării. Oamenii care controlează banii.
La Primăria Tulcea va candida din partea PSD actualul viceprimar Dragoș Simion, venit din Partidul Ecologist. Simion a fost director cancelarie și șef al corpului de control al prefectului de Tulcea în perioada 2018-2019.
Revenind la Teodorescu, este unul dintre cei mai vechi baroni PSD aflați în funcție și cel care a gestionat de facto miliardul de euro pentru Delta Dunării, destinat dezvoltării zonei și alocat prin proiectul Instrumentul Teritorial Integrat Delta Dunării (ITI DD). România a primit atunci ITI cu cea mai mare valoare la nivelul UE.
Info Sud-Est și G4Media au publicat în exclusivitate o investigație despre modul în care au fost cheltuiți acești bani. Investigația a arătat cum banii au fost împărțiți de o mână de oameni conectați prin relații personale, afaceri sau interese politice. Instrumentul a fost conceput de fostul ministru Eugen Teodorovici, iar banii au fost gestionați de facto de Horia Teodorescu, din funcția de președinte CJT. Investigația integrală, aici și aici.
Parchetul European condus de Laura Codruța Kovesi a demarat o investigație în urma anchetei de presă, iar șefa EPPO a declarat, în urmă cu câteva zile, într-un interviu pentru Follow the Money că "un grup infracțional a folosit fonduri UE destinate dezvoltării Deltei Dunării pentru alte proiecte". Detalii cu declarațiile integrale, aici.
Info Sud-Est a arătat că în perioada 2007-2020, societatea lui Teodorescu a câștigat contracte finanțate din bani publici, de aproximativ 15 milioane de euro, în special de la primăriile din județul pe care îl conducea, conform declarațiilor sale de avere. Societatea lui Horia Teodorescu, SC Condor SRL, a beneficiat și de fondurile ITI DD, în două moduri:
- A luat bani europeni pentru amenajarea, în centrul orașului Tulcea, a unei "unități de cazare pentru dezvoltarea turismului". Valorea totală: 1.129.538 euro (din care 487.474 euro din fonduri UE).
- A executat lucrări în cadrul proiectelor europene din ITI DD și a încasat cel puțin 2,5 milioane de euro din două contracte semnate cu primăriile Baia și Jijila.
Compania baronului PSD a obținut fonduri pentru o unitate turistică în municipiul Tulcea, dar la adresa pensiunii funcționa o clinică medicală deținută de o apropiată a lui Teodorescu, deputatul PSD Mirela Furtună, care în ultimii ani a agonisit o avere considerabilă. Detalii, aici. Horia Teodorescu și Mirela Furtună nu au transmis puncte de vedere la solicitarea ISE, în timpul sau după publicarea investigației.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank